Diari Oficial de la Generalitat Valenciana


Sumari del DOGV 5827, del 13-08-2008 (2008/9994)

ORDRE de 31 de juliol de 2008 de la Conselleria de Medi Ambient, Aigua, Urbanisme i Habitatge per la qual es convoquen i s'aproven les ajudes a l'associacionisme de propietaris forestals gestionades per la Direcció General de Gestió del Medi Natural, per a l'exercici 2008.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5827

Data del DOGV
:   13-08-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9994


Data del document
:   31-07-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * protecció del bosc
    * ajuda pública
    * associació

ORDRE de 31 de juliol de 2008 de la Conselleria de Medi Ambient, Aigua, Urbanisme i Habitatge per la qual es convoquen i s'aproven les ajudes a l'associacionisme de propietaris forestals gestionades per la Direcció General de Gestió del Medi Natural, per a l'exercici 2008. [2008/9994]
Les conclusions de la conferència de Salzburg (novembre de 2003) i les orientacions estratègiques dels consells europeus de Lisboa i Göteborg, emfatitzen les facetes econòmica, mediambiental i social de la sostenibilitat, l'agricultura i la silvicultura, les quals revesteixen una importància decisiva pel que fa a la utilització de les terres i la gestió dels recursos naturals de les zones rurals de la Unió Europea, a més de constituir una important plataforma de diversificació econòmica per a la població rural.
Si tenim en compte que el 66% dels terrenys forestals estan en règim privat, la concessió d'ajudes compleix un paper important, i el seu objectiu principal és involucrar directament els propietaris de les àrees forestals en la conservació i millora d'aquests. A pesar de la tendència actual a una major implicació dels propietaris, aquests es topen amb l'escassetat d'ajudes tècniques i financeres.
Per a fomentar en la mesura que siga possible l'associacionisme de propietaris forestals, procurant una participació activa de tots els actors presents en l'escenari forestal, especialment els propietaris forestals, la Conselleria de Medi Ambient, Aigua, Urbanisme i Habitatge va decidir posar en marxa en 2007 una línia de subvencions dirigida a fomentar l'associacionisme de propietaris forestals, els objectius de la qual se centren en l'enfortiment i creixement del sector, la promoció de la responsabilitat social a favor de la forest, i el foment de la innovació i professionalització del sector.
Aquestes ajudes es concediran d'acord amb el que estableix el Reglament (CE) 1998/2006, de la Comissió, de 15 de desembre de 2006 (DOUE L 379, de 28.12.2006), relatiu a l'aplicació dels articles 87 i 88 del Tractat a les ajudes de minimis, i, si és procedent, la normativa que els substituïsca.
Per això, i ateses les facultats que em confereix l'article 28, e) de la Llei 5/1983, de 30 de desembre, del Govern Valencià, modificada per la Llei 12/2007, de 20 de març (DOCV 5476, de 23 de març de 2007), i l'article 47.3 del Text refós de la llei d'hisenda pública de la Generalitat Valenciana,
ORDENE
Article 1. Objecte i àmbit d'aplicació
Establir un règim d'ajudes destinades a les associacions de propietaris forestals públiques i privades el treball de les quals reinvertisca de manera indirecta en els espais forestals de la Comunitat Valenciana durant l'exercici 2008.
Article 2. Finançament de les ajudes
L'import serà de 60.000,00 euros que s'imputaran a càrrec de l'aplicació pressupostària 63.56.08.063.35.9, línia T6255.
Article 3. Declaració d'innecessarietat de notificar les ajudes a la Comissió Europea
Les ajudes regulades en aquesta convocatòria no necessiten ser notificades a la Comissió Europea per no reunir tots els requisits de l'apartat 1, de l'article 87, del Tractat de la Unió Europea, per acollir-se al règim de minimis regulat en el Reglament (CE) 1860/2004, de la Comissió, de 6 d'octubre, modificat pel Reglament (CE) 1998/2006, de la Comissió, de 15 de desembre de 2006 (DOUE L 379, de 28.12.2006), a l'efecte previst en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
Article 4. Requisits dels beneficiaris
1. De manera general podran ser beneficiaris d'aquestes ajudes les agrupacions legalment constituïdes i reconegudes com a associacions de propietaris forestals públiques i privades les actuacions subvencionables de les quals estiguen previstes en aquesta ordre.
2. No podran obtenir la condició de beneficiari de les ajudes regulades en aquesta ordre les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Article 5. Obligacions dels beneficiaris
1. Els beneficiaris de les ajudes han de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i les condicions, com també la realització del projecte o l'activitat i el compliment de la finalitat que determinen la concessió o gaudi de la subvenció.
c) Realitzar els treballs objecte d'aquesta ajuda en el període comprés entre la publicació en el DOCV i el dia 10 de novembre de l'any per al qual es va sol·licitar l'ajuda.
No obstant això, el sol·licitant pot iniciar els treballs inclosos en l'expedient d'ajudes a partir de l'1 de gener de l'any en què es resolga l'esmentat expedient i amb anterioritat a la resolució d'aquestes. En aquest cas serà preceptiu l'informe del personal tècnic de la Conselleria de Medi Ambient, Aigua, Urbanisme i Habitatge, en el qual s'acredite la data d'inici dels treballs, i per tant l'interessat haurà de comunicar la data d'inici dels esmentats treballs amb una antelació mínima de 15 dies, mitjançant un escrit adreçat al director territorial de la Conselleria de Medi Ambient, Aigua, Urbanisme i Habitatge, per tal que s'emeta el corresponent informe.
En qualsevol cas, la iniciació dels treballs amb anterioritat a la resolució de les ajudes no generarà en cap cas compromís o prioritat per a la concessió d'aquestes. Amb caràcter excepcional i per causa degudament justificada es podrà concedir pròrroga en el termini d'execució, i serà necessari per a això que aquesta siga sol·licitada mitjançant escrit adreçat al director territorial de la Conselleria de Medi Ambient, Aigua, Urbanisme i Habitatge, amb una antelació mínima de 15 dies sobre la data de finalització del període d'execució.
d) Sotmetre's a les actuacions de comprovació que ha d'efectuar l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació que li siga requerida en l'exercici d'aquestes actuacions.
e) Acreditar amb anterioritat a dictar-se la proposta de resolució de concessió que es troba al corrent en el compliment de les obligacions tributàries i amb la Seguretat Social.
f) Comunicar a l'òrgan concedent, en qualsevol moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
g) Adoptar les mesures necessàries per a donar l'adequada publicitat del caràcter públic del finançament d'activitats i actuacions de qualsevol tipus que siguen objecte de subvenció, en els termes reglamentàriament establits.
h) Procedir al reintegrament dels fons percebuts quan siga procedent, d'acord amb el que estableixen els articles 36, 37 i 40 de la Llei 38/2003, de 17 de novembre, general de subvencions.
i) Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient, Aigua, Urbanisme i Habitatge.
j) Permetre a la Conselleria de Medi Ambient, Aigua, Urbanisme i Habitatge, o a les entitats nomenades per a això, el control de qualitat de les actuacions realitzades i el material utilitzat.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Article 6. Actuacions objecte de les ajudes. Imports màxims i àmbit
Són subvencionables, a càrrec de la línia T6255, les activitats exercides durant l'any 2008 que s'ajusten a les activitats següents:
a) Manteniment d'associacions forestals
Consistent en les despeses derivades de la gestió interna de l'associació, compra de material i contractació de personal. Així mateix, es podrà sol·licitar durant el primer any de la constitució legal de l'associació les despeses derivades de l'esmentada constitució. Es fixa un import màxim subvencionable per a aquesta actuació de 6.000,00 €.
b) Divulgació i foment de l'associacionisme
Consistent en la creació i distribució de butlletins informatius, creació i manteniment de pàgines web i realització de campanyes de sensibilització en l'àmbit de l'associacionisme dels propietaris forestals. Es fixa un import màxim subvencionable per a aquesta actuació de 9.000,00 €.
Article 7. Límits i percentatges d'inversió subvencionable
Independentment dels imports màxims subvencionables fixats per a cada tipus d'actuació en l'article anterior, s'estableix una subvenció màxima per sol·licitant i any de 15.000,00 euros.
Les activitats descrites podran ser subvencionades fins a un 70% de les despeses realitzades.
Article 8. Assignació pressupostària entre les distintes actuacions
Per a l'assignació i la distribució del pressupost disponible per a les ajudes entre les distintes actuacions caldrà ajustar-se al que en aquest sentit fixe la corresponent resolució de concessió d'ajudes.
Article 9. Sol·licitud i documentació
1. La sol·licitud es formalitzarà en instància degudament emplenada, dirigida a la Direcció General de Gestió del Medi Natural, segons el model que s'adjunta a aquesta ordre per a la corresponent línia de subvenció.
2. El sol·licitant podrà executar l'activitat una vegada presentada la sol·licitud sense esperar que la concessió d'ajuda es produïsca i sense que això prejutge la decisió que finalment s'adopte. En aquest cas serà preceptiu l'informe del personal tècnic de les direccions territorials de la Conselleria de Medi Ambient, Aigua, Urbanisme i Habitatge en el qual s'acredite aquesta actuació amb una antelació mínima de 15 dies, mitjançant un escrit dirigit al director territorial de l'esmentada Conselleria, per tal que s'emeta el corresponent informe.
3. La presentació de sol·licitud no generarà cap dret a obtenir subvenció
4. Totes les actuacions objecte d'ajudes proposades pel sol·licitant s'agruparan en una única sol·licitud, i la subvenció sol·licitada no podrà superar, per al conjunt d'aquestes, el límit econòmic esmentat en l'article seté. Així mateix, no s'admetrà a tràmit més d'una sol·licitud d'ajuda d'una mateixa associació.
5. La documentació que han de presentar els interessats juntament amb la instància per a sol·licitar les ajudes serà la següent:
5.1. Documentació genèrica per a sol·licitar les ajudes:
a) Còpia compulsada del CIF de l'entitat sol·licitant.
b) Còpia compulsada dels estatuts de l'entitat o escriptura de constitució de l'associació.
c) Declaració jurada del president de l'associació on s'acredite la condició del fet que tots els membres de l'associació posseeixen propietats forestals.
d) Document que acredite la inscripció en el Registre Autonòmic d'Associacions de la Comunitat Valenciana.
e) Acta on conste l'acord de sol·licitar les ajudes i nomenament del representant de l'entitat per a efectuar la seua gestió.
f) Còpia compulsada del DNI del representant.
g) Imprés d'alta de tercers per a pagaments de la Generalitat degudament emplenat. (Ordre 31/08/07, de la Conselleria d'Economia, Hisenda i Ocupació, DOCV 11/09/07).
h) Documentació acreditativa d'estar al corrent o exempt de les obligacions tributàries i de la Seguretat Social en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions.
La presentació de la sol·licitud de subvenció comportarà l'autorització del sol·licitant perquè la Conselleria de Medi Ambient, Aigua, Urbanisme i Habitatge obtinga de forma directa l'acreditació d'aquestes circumstàncies a través de certificats telemàtics, i en aquest cas el sol·licitant no haurà d'aportar el corresponent certificat. No obstant això, el sol·licitant podrà denegar expressament el consentiment, i aleshores ha d'aportar el certificat en els termes que preveu el paràgraf anterior.
- Declaració responsable on s'enumeren i es descriguen les ajudes de mínimis rebudes pel sol·licitant en els exercicis fiscals 2006, 2007 i 2008.
- Declaració responsable on enumere i descriga qualssevol altres ajudes rebudes pels mateixos costos subvencionables en els exercicis fiscals 2006, 2007 i 2008.
5.2. Documentació específica per a sol·licitar la subvenció de manteniment d'associacions forestals:
a) Còpies compulsades de factures comprovadores de compra de material.
b) Document acreditatiu de qualsevol contractació laboral subvencionable per aquesta ordre, acompanyat d'un escrit firmat pel treballador i pel representant de l'associació en el qual aparega de forma clara el lloc de treball cobert, les funcions, la durada del contracte i les hores mensuals treballades, com també les sol·licitades en ajuda.
c) En cas de sol·licitar ajuda destinada a cobrir les despeses derivades de constitució, s'acreditaran mitjançant els corresponents justificants de pagament.
5.3. Documentació específica per a sol·licitar la subvenció en matèria de divulgació i foment de l'associacionisme
- Memòria valorada firmada pel representant, que ha de contenir els apartats següents:
a) Descripció detallada de les actuacions que s'han de realitzar, desglossant a través d'un programa d'actuació les activitats subvencionades, i garantir així l'execució d'aquestes en l'exercici per al qual es concedeix la subvenció.
b) Pressupost desglossat, on s'expresse i justifique el cost dels distints treballs per als quals se sol·licita ajuda.
6. Quan els documents exigits ja estiguen en poder de la Conselleria de Medi Ambient, Aigua, Urbanisme i Habitatge, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que aquests documents estiguen vigents i no hagen transcorregut més de cinc anys des de la finalització del procediment a què corresponguen, i ha d'indicar-se expressament en la sol·licitud -apartat observacions- la data, número d'expedient i òrgan al qual van ser presentats.
7. La Direcció General de Gestió del Medi Natural podrà demanar del sol·licitant l'aportació de tots aquells documents o dades complementàries que estime necessaris per a la resolució de l'expedient, en particular l'ampliació de la documentació tècnica presentada en cas de considerar-se insuficient per a l'adequada valoració, com també l'acreditació dels requisits a què fa referència la documentació administrativa.
Article 10. Lloc i termini de presentació de la sol·licitud d'ajudes
1. Els sol·licitants presentaran la instància i la documentació corresponent, segons el que disposa l'article anterior, dirigida a la Direcció General de Gestió del Medi Natural, en qualsevol dels serveis territorials d'aquesta, o en qualsevol altra de les formes previstes en l'article 38.4 de la Llei 30/1992 de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 3 de desembre, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13.7.1998 (HHP 3192/1736), del servei postal universal, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13.7.1998 (YVP 6487/1736), del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Medi Ambient, Aigua, Urbanisme i Habitatge siga datat i segellat per l'oficina de correus corresponent, i s'entendrà com a data vàlida de presentació aquella que aparega com a data de presentació de la sol·licitud en l'oficina de correus corresponent.
3. El termini de presentació d'instàncies serà de vint dies comptadors des de l'endemà de la publicació d'aquesta ordre en el Diari Oficial de la Comunitat Valenciana.
Article 11. Esmena de les sol·licituds
Quan la sol·licitud no reunisca els requisits o no s'acompanye la documentació que d'acord amb el corresponent annex d'aquesta ordre resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, la Direcció General de Gestió del Medi Natural requerirà el sol·licitant perquè en el termini de deu dies esmene la falta o acompanye els documents preceptius, amb indicació que, si no ho fa així, es considerarà desistit de la seua petició, després de la resolució prèvia que haurà de ser dictada en els termes que preveu l'article 42 de l'esmentada llei.
L'esmentada resolució serà dictada per l'òrgan que tinga atribuïda l'ordenació i la instrucció del procediment.
Article 12. Ordenació i instrucció del procediment
1. L'òrgan encarregat de l'ordenació i instrucció del procediment serà la Direcció General de Gestió del Medi Natural que d'ofici acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.
2. Les memòries seran sotmeses a informe de tècnics designats per la Direcció General de Gestió del Medi Natural, d'acord amb l'article 46.3 del Text refós de la llei d'hisenda pública de la Generalitat Valenciana.
3. Si es considera que alguna de les sol·licituds no reuneix els requisits necessaris o no s'acompanya de tota la documentació exigible o, si és el cas, s'estime necessari l'aportació de qualsevol documentació encaminada a verificar la realització de les actuacions subvencionables, es concedirà al beneficiari un termini de deu dies per a la seua presentació, transcorregut el qual perdrà el seu dret al tràmit d'aportació documental, de conformitat amb el que disposa l'article 76 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La resolució en què es considere transcorregut el termini, on es declare que el beneficiari ha perdut del seu dret al tràmit, i la consegüent pèrdua del dret al cobrament, total o parcial, de la subvenció concedida, serà dictada pel conseller de Medi Ambient, Aigua, Urbanisme i Habitatge.
Article 13. Valoració i proposta de resolució
1. Les concessions de les ajudes es realitzaran mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 3.
2. Una comissió de valoració avaluarà les sol·licituds presentades, la qual estarà presidida per la directora general de Gestió del Medi Natural, o persona que delegue, i formada pels membres següents: cap del Servei de Gestió Forestal, un tècnic del Servei de Gestió Forestal i un funcionari d'Administració general que farà de secretari, aquests últims designats per la directora general esmentada.

\* \* \* \* \*
3. La comissió avaluadora establirà l'assignació i distribució del pressupost disponible per a les ajudes entre les distintes actuacions, tenint en compte els següents criteris bàsics de valoració:
4. Una vegada formalitzats els actes d'instrucció corresponents, la comissió elevarà al conseller de Medi Ambient, Aigua, Urbanisme i Habitatge la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda que s'ha de concedir a cada beneficiari, indicant els percentatges finalment aplicables per a la seua determinació.
5. En el supòsit que el total de les subvencions supere el límit de la consignació pressupostària disponible en l'exercici, la comissió avaluadora proposarà el percentatge que s'ha d'aplicar per a respectar aquest límit.
En el cas que l'import total de les sol·licituds estimades resulte inferior al crèdit pressupostari disponible en l'exercici, la comissió podrà proposar l'increment d'aquell respectant el límit de la consignació pressupostària.
Article 14. Resolució
Correspon al conseller de Medi Ambient, Aigua, Urbanisme i Habitatge dictar la resolució de la concessió de l'ajuda.
1. La llista de beneficiaris de cada actuació objecte de subvenció serà publicada en el Diari Oficial de la Comunitat Valenciana. La resolució inclourà també la quantia subvencionable que s'ha de justificar, l'import de l'ajuda concedida a cada beneficiari, indicant els percentatges o quanties unitàries aplicats per a la seua determinació, com també, si és el cas, el termini o data límit per a la presentació de les sol·licituds de cobrament i documentació justificativa de les subvencions concedides.
2. La resolució per la qual es desestimen determinades sol·licituds serà notificada als interessats.
3. El termini màxim per a resoldre les sol·licituds d'ajuda serà de tres mesos comptadors des de la data de finalització del termini de presentació de sol·licituds. Transcorregut aquest termini sense haver-se notificat resolució expressa, els interessats podran entendre desestimades les seues sol·licituds per silenci administratiu en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, com també en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.
4. El termini màxim d'execució de les actuacions subvencionades es ressenyarà en la resolució adjudicatòria. En cas de no figurar, seria l'1 de desembre de 2008.
5. Amb caràcter excepcional i per causa degudament justificada es podrà concedir pròrroga en el termini d'execució, i serà necessari per a això que aquesta siga sol·licitada mitjançant un escrit dirigit al conseller de Medi Ambient, Aigua, Urbanisme i Habitatge, amb una antelació mínima de 15 dies sobre la data de finalització del període d'execució.
Article 15. Comunicació a la Direcció General i revisió de les actuacions. Certificat
1. Una vegada finalitzades les activitats o actuacions objecte de subvenció, el beneficiari haurà de comunicar-ho a la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge.
2. Les actuacions i les despeses objecte de les ajudes seran revisades per un tècnic de la Direcció General de Gestió del Medi Natural, el qual expedirà certificat de la correcta aplicació d'aquestes, requisit necessari perquè els beneficiaris cobren les subvencions.
Article 16. Sol·licitud de cobrament i justificació de les despeses
1. Per al cobrament de la subvenció, el beneficiari haurà de presentar justificants de les despeses efectuades per a la realització de les actuacions fins a l'1 de desembre de 2008.
2. Així mateix, si ha caducat la seua vigència, es presentarà de nou la documentació acreditativa d'estar al corrent de les obligacions tributàries i de la Seguretat Social en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions; en el cas de no haver autoritzat la Conselleria de Medi Ambient, Aigua, Urbanisme i Habitatge per a la seua obtenció mitjançant sistemes telemàtics.
3. La justificació de pagament es realitzarà mitjançant els documents següents:
a) Còpies compulsades de les factures corresponents a les despeses efectuades en la realització de les actuacions d'acord amb el programa subvencionat, amb el seu justificant de pagament o document acreditatiu d'aquest.
En tot cas, les factures hauran de presentar-se en original perquè siguen segellades en la direcció territorial de la Conselleria de Medi Ambient, Aigua, Urbanisme i Habitatge que corresponga.
No podrà ser objecte de subvenció l'IVA recuperable pel beneficiari.
b) En aquells casos en què es financen despeses de personal, còpia compulsada del contracte i de les nòmines firmades per les persones que realitzen treball en les activitats, i també els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'impost sobre la renda de les persones físiques.
Article 17. Pagament de les subvencions concedides
1. El pagament de les ajudes es realitzarà una vegada executada en la seua totalitat l'activitat o el projecte per al qual van ser concedides, després que el beneficiari presente la documentació justificativa de la seua realització.
2. Únicament s'abonarà la totalitat de la subvenció concedida si la quantitat subvencionable del projecte ha sigut justificada íntegrament; en qualsevol altre cas, només s'abonarà la part de la subvenció proporcional als justificants de despesa aportats, i el conseller de Medi Ambient, Aigua, Urbanisme i Habitatge dictarà resolució de pèrdua del seu dret al cobrament de la subvenció en la quantia no justificada.
3. La Direcció General de Gestió del Medi Natural podrà, en qualsevol moment, efectuar les visites i comprovacions que considere necessàries per a verificar la realització i funcionament normal de les actuacions subvencionades o requerir al beneficiari la presentació de qualsevol documentació encaminada a l'esmentada verificació.
Article 18. Reintegrament de les quantitats
1. Són causes de reintegrament les previstes en els articles 36 i 37 de la Llei 38/2003, de 17 de novembre, general de subvencions.
2. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
a) Incompliment de l'obligació de la justificació.
b) Obtenció de la subvenció sense reunir les condicions requerides per a aquesta finalitat.
c) Incompliment de la finalitat per la qual s'ha concedit la subvenció.
d) Incompliment de les condicions imposades als beneficiaris amb el motiu de la subvenció.
Article 19. Recursos
1. Les resolucions adoptades esgotaran la via administrativa. Contra aquestes resolucions es podrà interposar recurs contenciós administratiu en el termini de dos mesos comptadors des de l'endemà de la notificació davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició en el termini d'un mes comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Article 20. Règim de compatibilitat
L'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.
Article 21. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes arreplegades per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada pel conseller de Medi Ambient, Aigua, Urbanisme i Habitatge.
Article 22. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.
DISPOSICIÓ TRANSITÒRIA
Única
Les sol·licituds d'ajudes presentades d'acord amb les bases de les ordres a què fa referència la disposició derogatòria, per a l'exercici 2008, seran tramitades de conformitat amb aquesta ordre, sense perjudici que la Direcció General de Gestió del Medi Natural puga requerir del sol·licitant l'aportació de tots aquells documents o dades complementàries que d'acord amb aquesta ordre resulten exigibles per a la seua adaptació a aquesta.
DISPOSICIÓ DEROGATÒRIA
Única
Queda expressament derogada l'Ordre de 3 de gener de 2007, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes gestionades per la Direcció General de Gestió del Medi Natural, destinades a la gestió sostenible en matèria forestal. DOCV 5435 (24.01.2007).
DISPOSICIONS FINALS
Primera
En tot allò no regulat en aquesta ordre s'aplicarà el que disposa el Decret legislatiu, de 26 de juny de 1991, de la Generalitat Valenciana, pel qual s'aprova el Text refós de la llei d'hisenda pública de la Generalitat Valenciana, i els preceptes bàsics de la Llei 38/2003, de 17 de novembre, general de subvencions i el seu reglament de desplegament.
Segona
Aquesta ordre entrarà en vigor a partir de l'endemà de la publicació en el Diari Oficial de la Comunitat Valenciana.
València, 31 de juliol de 2008
El conseller de Medi Ambient, Aigua, Urbanisme i Habitatge
JOSÉ RAMÓN GARCÍA ANTÓN